《赠画鱼者》
宋代·白玉蟾

昔日僧繇所画鱼，三十六鳞依翠浦。
徐高画中多画鱼，鼓鳞扬鬣今为图。
古人妙画犹不朽，今人妙处古未有。
郭丹青者冠古今，天下画鱼第一手。
画到妙处手应心，心匠巧甚机智深。
纸上溶溶一溪水，放出鲦鲿二三尾。
金鳞锦鬣红玉鬐，圉圉洋洋戏波里。
小鱼如针同队行，噞喁水面随风萍。
掷头掉尾浮沉势，三聚二散游跃意。
笔分浓淡计万鳞，划须点眼匀墨痕。
状如抛尺量波练，复似穿梭掷水纹。
宛然鱍鱍巢青藻，渔翁未钓先吹火。
壁上鱼跃水不流，稚子睥睨敲针钓。
君今画到入神处，此画一出声万著。
鱼虽无肠有活意，玉波浸荇澄寒渚。
深恐后夜或雷雨，化作龙飞禹门去。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。